**Borgerforslag:** Stop tilbagesendelsen af syriske flygtninge til farlige og usikre forhold

 **22. april 2021**

Slutdato**-**

Antal støtter **56.307**

**Kopieret fra** <https://www.borgerforslag.dk/se-og-stoet-forslag/?Id=FT-07831>

Stop tilbagesendelsen af syriske flygtninge til farlige og usikre forhold

ID: FT-07831

Med en vedtagelse af dette borgerforslag pålægges regeringen i samme folketingssamling at fremsætte lovforslag, der sikrer, at samtlige kategorier af personer, der efter den nugældende udlændingelovs paragraf 7 eller 8 tildeles konventionsstatus, beskyttelsesstatus eller midlertidig beskyttelsesstatus, omfattes af det samme kriterium for inddragelse eller nægtelse af forlængelse af opholdstilladelse, nemlig at der skal være indtrådt »fundamentale, stabile og varige ændringer i hjemlandet«. Endvidere skal inddragelse eller nægtelse af forlængelse af opholdstilladelse kun kunne ske, i det omfang FN’s Flygtningehøjkommissariat (UNHCR) har fuld og uhindret adgang til at monitorere flygtninges tilbagevenden i overensstemmelse med sit mandat.

Vi ønsker, at Folketinget ændrer den lov, der giver de danske myndigheder mulighed for at sende flygtninge tilbage til Syrien i den nuværende situation. Vi ønsker en lov, der sikrer, at en flygtning først kan få inddraget sin asylopholdstilladelse, hvis der er sket “fundamentale, stabile og varige ændringer” i hjemlandet, som anført i FN’s Flygtningekonvention.

Danmark bør ikke tvinge flygtninge til et valg mellem at leve et uværdigt og traumatiserende liv på et udrejsecenter eller rejse tilbage til et land, hvor det styre, de flygtede fra, stadig er ved magten og stadig krænker den syriske civilbefolknings grundlæggende menneskerettigheder.

Vi ønsker, at Danmark tager juridisk og moralsk ansvar for de syriske flygtninge, der har fået opholdstilladelse i Danmark. Syriske flygtninge skal kunne opholde sig i Danmark med værdighed og tryghed, indtil der er sket fundamentale, stabile og varige ændringer i deres hjemland. Derfor foreslår vi, at de regler, der på nuværende tidspunkt gør det muligt at inddrage syriske flygtninges opholdstilladelse, kaldes tilbage.

Folketinget ændrede i 2015 kriterierne for inddragelse og nægtelse af forlængelse af opholdstilladelse for flygtninge med beskyttelsesstatus (udlændingelovens paragraf 7, stk. 2) og indførte en ny midlertidig beskyttelsesstatus (udlændingelovens paragraf 7, stk. 3), da tinget vedtog lovforslag L72 (folketingsåret 2014-15, 1. samling)

Før lovændringen fik flygtninge efter Flygtningenævnets faste praksis kun inddraget opholdstilladelsen, hvis der var indtrådt »fundamentale, stabile og varige ændringer i hjemlandet«, som bestemt i FN’s Flygtningekonvention (jf. svaret på spørgsmål nr. 960 UUI alm. del, 2015-16).

Med lovforslag L72 kan Flygtningenævnet nu inddrage asylopholdstilladelser, som er givet til flygtninge med opholdstilladelse efter udlændingelovens § 7, stk. 2, eller den nye midlertidige beskyttelsesstatus i § 7, stk. 3, hvis bare der i hjemlandet er visse forbedringer, »uanset at forholdene − trods forbedringerne − fortsat er alvorlige og må betegnes som skrøbelige og uforudsigelige«.

De aktuelle konsekvenser af denne ændring er, at syriske flygtninge i Danmark, der oprindeligt kommer fra Damaskus og omegn (Rif Damaskus), har fået inddraget deres opholdstilladelse. De har nu det umenneskelige valg mellem at stirre ud i luften på et udrejsecenter på ubestemt tid eller at rejse ”frivilligt” tilbage til Damaskus, hvor den regering, de flygtede fra, stadig er ved magten.

Danmark skal ikke sende flygtninge tilbage til »skrøbelige og uforudsigelige forhold«, men i stedet anvende det kriterium, der gælder for konventionsflygtninge om, at der skal være indtruffet »fundamentale, stabile og varige ændringer i hjemlandet«, før en opholdstilladelse kan inddrages eller nægtes forlænget. Endvidere skal inddragelse eller nægtelse af forlængelse af opholdstilladelse kun kunne ske, i det omfang FN’s Flygtningehøjkommissariat (UNHCR) har fuld og uhindret adgang til at monitorere flygtninges tilbagevenden i overensstemmelse med sit mandat.

**Forslag stillet af:**

**Kontaktoplysninger:**

Niklas Størup AgerupHillerød

E-mail: niklasstoerup@gmail.com

**Medstillere:**

**Kontaktoplysninger:**

Mads MelinAdressebeskyttelse

E-mail: madsmelin@gmail.com

Signe Byrge SørensenKøbenhavn

E-mail: signebyrge10@gmail.com

Niels RohlederKøbenhavn

E-mail: rohlederniels@gmail.com

Camilla Ida Suenson MagidKøbenhavn

E-mail: camillamagid@gmail.com

Haifaa AwadKøbenhavn

E-mail: haifaa.awad@hotmail.com